Sperdatum vir belastingopgawes dié weekArgieffoto Die Suid-Afrikaanse Inkomstediens het Maandagmiddag ŉ “48 uur-kennisgewing” aan alle Suid-Afrikaanse belastingbetalers uitgestuur om hul belastingopgawes in te dien. “Individuele belastingbetalers het 48 uur oor om hul persoonlike belastingopgawes in te dien voor die belastingseisoen op 31 Oktober tot ŉ einde kom,” het die SAID in ŉ verklaring gesê. Die sperdatum geld vir nie-voorlopige belastingbetalers en voorlopige belastingbetalers wat kies om hul opgawes by ŉ SAID-tak in te dien. Voorlopige belastingbetalers wat van eFiling gebruik maak, het tot 31 Januarie om hul opgawes in te dien. Die SAID het gesê sy kontaksentrum is daagliks tussen 08:00 en 18:00 oop vir diegene wat hulp benodig met eFiling. Belastingagente is ook tydens dié tye beskikbaar via die elektroniese kanaal. Persone wat die sperdatum misloop, kan met tussen R250 en R15 000 beboet word, het die SAID gewaarsku.